รองนายกรัฐมนตรีและรัฐมนตรีว่าการกระทรวงกลาโหม สั่งหน่วยงานที่เกี่ยวข้องเตรียมความพร้อมรับการจราจรก่อนเปิดเทอม
พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้สั่งการให้สำนักงานตำรวจแห่งชาติ รับผิดชอบหลักเตรียมความพร้อมรับการจราจรก่อนเปิดเทอม ทั้งในกรุงเทพมหานครและเมืองใหญ่ โดยให้ประสานทุกส่วนราชการ กำกับติดตามขับเคลื่อนแก้ปัญหาให้ต่อเนื่องและเป็นผลร่วมกันทั้งระบบ ด้านกายภาพและปรับปรุงสภาพถนน// ด้านกวดขันวินัยและอำนวยความสะดวก //ด้านการขนส่งสาธารณะ// ด้านการบริหารจัดการและเทคโนโลยี รวมทั้งด้านการรณรงค์เสริมสร้างวินัยจราจร พร้อมย้ำให้กรุงเทพมหานคร สำรวจและเร่งปรับผิวจราจรที่ชำรุด รวมทั้งประสานขอคืนผิวการจราจรบริเวณก่อสร้างให้ได้มากที่สุด เพื่อไม่ให้การจราจรในเส้นทางหลักเกิดการชะลอตัว และเร่งนำเทคโนโลยีมาบริหารจัดการควบคุมระบบไฟจราจร ควบคู่กับการแก้ปัญหาเฉพาะจุดของตำรวจ        นอกจากนี้ ยังขอให้กระทรวงคมนาคม โดยกรมการขนส่งทางบก ประสานความพร้อมของระบบขนส่งสาธารณะให้มีความปลอดภัย และเพียงพอในห้วงเวลาเร่งด่วน รวมทั้งให้ความสำคัญติดตามการปลอมแปลงหรือการดัดแปลง ส่อเจตนาปกปิดป้ายทะเบียนรถ เพื่อหวังผลหลบหลีกการบังคับใช้กฎหมาย ตลอดจนขอให้สำนักงานตำรวจแห่งชาติ โดยให้ทุกสถานีตำรวจ ประสานจัดระเบียบร่วมกับโรงเรียนในพื้นที่ เร่งติดตั้งกล้องวงจรปิดเพิ่มในจุดที่เป็นปัญหา เพื่อเสริมการทำงานของเจ้าหน้าที่ และเป็นการกวดขันวินัยจราจรร่วมกันในภาพรวม ต้องไม่มีการเรียกรับประโยชน์โดยมิชอบอย่างเด็ดขาด